Nuwe provinsiale polisiehoofde aangekondigYolisa Matakata Foto: ANA Die Wes-Kaapse polisie sal in 2020 deur ’n vrou gelei word nadat Bheki Cele, die minister van polisie, lt.genl. Yolisa Matakata as die provinsiale kommissaris van dié provinsie aangestel het. Dit volg ná genl. Khombinkosi Jula vroeër vanjaar terug na KwaZulu-Natal verplaas is. Cele het Donderdag die aankondiging in Pretoria gemaak. Matakata was voorheen die waarnemende nasionale hoof van die direktoraat vir prioriteitsmisdaadondersoeke (die Valke) waarna sy sedert 2017 as die adjunkhoof van die Valke gedien het. Die polisie in Noordwes sal ook in die nuwe jaar ’n nuwe provinsiale kommissaris verwelkom. Van links: lt. genl. Moeketsi Sempe, lt.genl. Yolisa Matakata, lt.genl. Sello Kwena en lt.genl. Baile Motswenyane. (Foto: SAPD) Lt.genl. Sello Kwena is as provinsiale polisiekommissaris van Noordwes aangekondig. Dié aanstelling tree op 2 Januarie 2020 in werking. Kwena het 31 jaar se ervaring in die polisie en het ’n nasionale diploma in polisie-administrasie, ’n nasionale hoër diploma in polisiëring, ’n graad in polisiewetenskap, ’n Baccalaureus in regte en ’n BA-graad in menslikehulpbronbestuur. Volgens Cele het Kwena al as stasiebevelvoerder by Makwassie Hills, Jouberton en Mmabatho gedien. Hy was ook in ’n stadium ’n groepbevelvoerder van die Vryburg-distrik. Kwena vervang lt.genl. Baile Motswenyane wat voortaan die provinsiale kommissaris in die Vrystaat sal wees. Sy vervang op haar beurt lt.genl. Moeketsi Sempe, wat nou as afdelingskommissaris vir sigbare polisiëring aangestel is.